અને એમ જ બન્યું. એક વખત નિયત કાર્યવાહી પ્રમાણે એક વેપારીની પ્રોડક્ટ ખરીદવામાં આવી. તે બદલ ખુશ થઈને વેપારી તેમના ટેબલ પર ખૂબ મોટી રકમ લઈને આવ્યા. અશોકભાઈએ ઘણી આનાકાની કરી, છતાં પરાણે તેમના ટેબલ પર રકમ મૂકીજતા રહ્યા અને કહેતા ગયા કે તમારે ન જોઈતી હોય તો તમે દાનમાં આપજો. અશોકભાઈ કહે છે : 'બીજે દિવસે એ રકમ લઈને હું અક્ષરધામ મંદિરે ગયો અને આનંદસ્વરૂપદાસ સ્વામીને મળ્યો. ઉપરની બીના કહીને કહ્યું કે ‘આ રીતે દાન આપવા આવ્યો છું.’ સ્વામીએ કહ્યું : ‘આ રકમ તમે પાછી લઈ જાઓ, અને એમને કહો કે દાન આપવું હોય તો એ જાતે જ દાન આપી દે. તમે આ રકમ તેમને પાછી જ આપી આવો.’ અને મેં એ રકમ તે વેપારીને હાથોહાથ પાછી આપી દીધી ત્યારે તેમને અપાર આશ્ચર્ય થયું હતું. મારા માટે એ અવસર જીવનભરનો એક પાઠ બની રહ્યો. કેટલાક હોદ્દા પર કોઈ માણસ ધારે તેટલો ભ્રષ્ટાચાર કરી શકે. પરંતુ મારે એક પૈસો પણ લાંચનો નહોતો ખાવો, કારણ કે મારે પ્રમુખસ્વામી મહારાજની આજ્ઞા જ પાળવી હતી. એમના આશીર્વાદથી જ મેં ઊલટું ખરીદીની પ્રોસિજર એવી પારદર્શક બનાવી કે તેમાં ભ્રષ્ટાચારની શક્યતા ઘટી જાય, સરકારને અને દેશને ફાયદો થાય.'